Францияла ике региондағы урындарҙағы һайлауҙарҙа үтә уң Милли фронттың еңеүе хәҙер улай уҡ ҡотолғоһоҙ күренмәй. Һуңғы һорашыуҙар буйынса, Милли фронт лидеры Марин Ле Пен һәм уның туғаны Марион Марешаль-Ле Пен Төньяҡ-Па-де-Кале-Пикардия һәм Прованс-Альптар-Лазурный яры региондарында үҙҙәренең уң “Республиканлылар”ҙағы оппоненттары Ксавье Бертран һәм Кристиан Эстрозиҙан артта килә. Милли фронттың еңеүгә өмөтө ҙур булған урындарҙа социалистар уңдар файҙаһына көрәштән баш тартты.